CELEX: 32021D0626
Language: el
Date: 2021-04-14 00:00:00
Title: Εκτελεστική απόφαση (ΕΕ) 2021/626 της Επιτροπής της 14ης Απριλίου 2021 για τη δημιουργία της πύλης InvestEU και τον καθορισμό των τεχνικών προδιαγραφών της

16.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 131/183
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/626 ΤΗΣ ΕΠΙΤΡΟΠΗΣ
         της 14ης Απριλίου 2021
         για τη δημιουργία της πύλης InvestEU και τον καθορισμό των τεχνικών προδιαγραφών της
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου της 24ης Μαρτίου 2021 για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (1), και ιδίως το άρθρο 26,
         Εκτιμώντας τα ακόλουθα:
         
                     (1)
                  
                  
                     Η πύλη InvestEU θα πρέπει να συμβάλει στην προώθηση και επιτάχυνση της ανάπτυξης και της υλοποίησης επενδυτικών έργων στην Ένωση.
                  
               
                     (2)
                  
                  
                     Σύμφωνα με το άρθρο 26 παράγραφος 2 του κανονισμού (ΕΕ) 2021/523, μόνο τα έργα που είναι συμβατά με το δίκαιο και τις πολιτικές της Ένωσης περιλαμβάνονται στην πύλη InvestEU. Θα πρέπει να καθοριστούν κριτήρια αποδοχής ώστε να διασφαλίζεται η τήρηση της εν λόγω απαίτησης.
                  
               
                     (3)
                  
                  
                     Προκειμένου να διασφαλιστεί η διαφανής διαχείριση της πύλης InvestEU, θα πρέπει να καθοριστούν οι τεχνικές προδιαγραφές της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Δημιουργείται η πύλη InvestEU. Η πύλη πρέπει να πληροί τις τεχνικές προδιαγραφές που ορίζονται στο παράρτημα.
         
         
            Άρθρο 2
            Η προσθήκη των έργων στην πύλη InvestEU συμμορφώνεται με τα ακόλουθα κριτήρια αποδοχής:
            
                        α)
                     
                     
                        το έργο (ή το πρόγραμμα που αποτελείται από μικρότερα έργα) έχει ελάχιστο μέγεθος 500 000 EUR όσον αφορά τις απαιτούμενες επενδύσεις·
                     
                  
                        β)
                     
                     
                        το έργο αφορά τους τομείς που είναι επιλέξιμοι για χρηματοδοτικές και επενδυτικές πράξεις όπως ορίζεται στο παράρτημα II του κανονισμού (ΕΕ) 2021/523·
                     
                  
                        γ)
                     
                     
                        ο φορέας υλοποίησης δεν αποκλείεται από τις συμβάσεις που χρηματοδοτούνται από τον προϋπολογισμό της Ένωσης ούτε τιμωρείται για σοβαρό επαγγελματικό παράπτωμα, εγκληματικές δραστηριότητες ή σημαντικές ελλείψεις όσον αφορά τη συμμόρφωση με τις υποχρεώσεις του δυνάμει του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (2)·
                     
                  
                        δ)
                     
                     
                        το έργο δεν συνιστά αποκλειόμενες δραστηριότητες όπως ορίζεται στο σημείο Β του παραρτήματος V του κανονισμού (ΕΕ) 2021/523·
                     
                  
                        ε)
                     
                     
                        το έργο βρίσκεται στην Ένωση ή σε υπερπόντια χώρα ή έδαφος που συνδέεται με κράτος μέλος, όπως ορίζεται στο παράρτημα II της ΣΛΕΕ·
                     
                  
                        στ)
                     
                     
                        το έργο δεν συνεπάγεται κινδύνους για τη φήμη της Επιτροπής·
                     
                  
                        ζ)
                     
                     
                        η υλοποίηση του έργου έχει αρχίσει ή αναμένεται να αρχίσει εντός τριών ετών από την υποβολή στην πύλη InvestEU·
                     
                  
                        η)
                     
                     
                        το έργο περιγράφεται με σαφήνεια στη σχετική αίτηση ως επενδυτικό έργο και οι πληροφορίες που παρέχονται σε αυτήν είναι ακριβείς και προσδιορίζουν το ύψος της χρηματοδότησης που είναι αναγκαία για την υλοποίηση του έργου· και
                     
                  
                        θ)
                     
                     
                        το έργο είναι συμβατό με το δίκαιο και τις πολιτικές της Ένωσης.
                     
                  
         
            Άρθρο 3
            Κανένα τέλος διεκπεραίωσης αιτήσεων δεν χρεώνεται για την ένταξη ενός έργου στην πύλη InvestEU.
         
         
            Άρθρο 4
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 14 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 107 της 26.3.2021, σ. 30.
         
            (2)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
      
      
         
            ΠΑΡΑΡΤΗΜΑ
            
               ΤΕΧΝΙΚΕΣ ΠΡΟΔΙΑΓΡΑΦΕΣ ΤΗΣ ΠΥΛΗΣ INVESTEU
            
            1.   Γενική περιγραφή
            Η πύλη InvestEU είναι μια εύκολα προσβάσιμη και φιλική προς τον χρήστη βάση δεδομένων έργων που παρέχει σχετικές πληροφορίες για κάθε έργο, αποτελώντας έτσι έναν δίαυλο για την προβολή, έναντι των επενδυτών, των έργων για τα οποία αναζητούν χρηματοδότηση, συμπεριλαμβανομένων των χορηγών και των φιλάνθρωπων. Λεπτομερείς πληροφορίες σχετικά με το έργο διατίθενται μόνο στους εγγεγραμμένους χρήστες.
            Η δημοσίευση ενός έργου στην πύλη InvestEU δεν ισοδυναμεί με την έγκρισή του από την Επιτροπή. Η ένταξη των έργων στην πύλη InvestEU δεν επηρεάζει τις αποφάσεις σχετικά με τα τελικά έργα που επιλέγονται για στήριξη δυνάμει του κανονισμού (ΕΕ) 2021/523, ή οποιουδήποτε άλλου μέσου της Ένωσης, ούτε τις αποφάσεις δημόσιας χρηματοδότησης.
            Οι κύριες συνιστώσες της πύλης InvestEU είναι:
            
                        1)
                     
                     
                        δημόσια πύλη: μέρος του δικτυακού τόπου του προγράμματος InvestEU που περιέχει δημόσια διαθέσιμες πληροφορίες, μεταξύ των οποίων:
                        
                                    —
                                 
                                 
                                    χάρτη έργου (διαδραστικός για εγγεγραμμένους χρήστες)· και
                                 
                              
                                    —
                                 
                                 
                                    κατάλογο έργων ομαδοποιημένο ανά χώρα, τομέα και άλλα σχετικά κριτήρια (διαθέσιμο σε προβολή κάρτας)·
                                 
                              
                  
                        2)
                     
                     
                        επιγραμμική πλατφόρμα για εγγεγραμμένους χρήστες («υπηρεσία εξυπηρέτησης πελατών»): μέρος του συστήματος πληροφοριών διαχείρισης του InvestEU που επιτρέπει την εγγραφή των χρηστών (συμπεριλαμβανομένων των φορέων υλοποίησης έργων και των επενδυτών) και παρέχει λεπτομερείς πληροφορίες, όπως:
                        
                                    —
                                 
                                 
                                    βάση δεδομένων με λεπτομερείς παρουσιάσεις έργων (δομημένες συνοπτικές πληροφορίες για μεμονωμένα έργα) διαθέσιμη μόνο στους εγγεγραμμένους χρήστες· και
                                 
                              
                                    —
                                 
                                 
                                    συγκεκριμένους τομείς για τους φορείς υλοποίησης έργων και τους επενδυτές, ώστε να μπορούν να υποβάλλουν επιγραμμικά έργα προς δημοσίευση στην πύλη InvestEU και να εξετάζουν τα δημοσιευμένα έργα·
                                 
                              
                  
                        3)
                     
                     
                        εσωτερική πλατφόρμα («υπηρεσία υποστήριξης»): μέρος του συστήματος πληροφοριών διαχείρισης του InvestEU που χρησιμοποιείται από τις υπηρεσίες της Επιτροπής για σκοπούς ελέγχου και διαχείρισης.
                     
                  2.   Διαχείριση της πύλης InvestEU
            Τη διαχείριση της πύλης InvestEU αναλαμβάνει η Επιτροπή. Το περιεχόμενο της πύλης δημιουργείται από τους φορείς υλοποίησης των έργων, δηλαδή από ιδιωτικούς και δημόσιους φορείς. Η πύλη μπορεί να υποστηρίζεται από στοχευμένες εκδηλώσεις.
            Η συμμετοχή των φορέων υλοποίησης των έργων και των υπόλοιπων εγγεγραμμένων χρηστών της πύλης InvestEU υπόκειται στην από μέρους τους αποδοχή των όρων και προϋποθέσεων, οι οποίοι θα έχουν ως στόχο τη διασφάλιση της ποιότητας των δημοσιευόμενων πληροφοριών που λαμβάνονται από τους φορείς υλοποίησης των έργων, ενώ ταυτόχρονα καθίσταται σαφές ότι η Επιτροπή δεν εγγυάται την ακρίβεια των πληροφοριών που δημοσιεύονται και δεν μπορεί να θεωρηθεί υπεύθυνη για τυχόν αξιώσεις που βασίζονται στη δημοσιοποίηση του έργου.
            Οι χρήστες του δικτυακού τόπου πρέπει να ειδοποιούνται με δήλωση αποποίησης ευθύνης ότι η Επιτροπή δεν μπορεί να εγγυηθεί την ακρίβεια των πληροφοριών που δημοσιεύονται και ότι οι δυνητικοί επενδυτές υποχρεούνται να επιδεικνύουν οι ίδιοι τη συνήθη δέουσα επιμέλεια, μεταξύ άλλων, όσον αφορά τις δημοσιονομικές πτυχές και κάθε άλλη πτυχή σχετικά με την απόφασή τους αν θα επενδύσουν σε ένα έργο ή όχι.
            Παρέχεται επισκόπηση των δημόσιων συμβουλευτικών υπηρεσιών σε εθνικό επίπεδο. Η Επιτροπή διαβιβάζει τα έργα που πληρούν τους όρους του άρθρου 2 στους σχετικούς εταίρους υλοποίησης του InvestEU. Ανάλογα με την περίπτωση, και εφόσον υπάρχει συμβουλευτική πρωτοβουλία, η Επιτροπή διαβιβάζει επίσης τα εν λόγω έργα στον συμβουλευτικό κόμβο InvestEU.
            3.   Έλεγχος των έργων
            Πραγματοποιείται έλεγχος των έργων από τις υπηρεσίες της Επιτροπής με βάση τα κριτήρια αποδοχής που προβλέπονται στο άρθρο 2. Ορισμένες τεχνικές πτυχές της διαδικασίας επικύρωσης, όπως η εξακρίβωση της ταυτότητας των φορέων υλοποίησης των έργων, δύνανται να ανατίθενται σε τρίτους. Τα κράτη μέλη καλούνται να ορίσουν ένα ή περισσότερα σημεία επαφής για τους σκοπούς του ελέγχου των έργων που έχουν πραγματικές και άμεσες επιπτώσεις στην ασφάλεια, ιδίως στους τομείς του διαστήματος, της άμυνας και της κυβερνοασφάλειας. Ζητείται η γνώμη του συστήματος έγκαιρου εντοπισμού και αποκλεισμού (EDES), ανάλογα με την περίπτωση.
            Η δημοσίευση των πληροφοριών που υποβάλλονται από τους φορείς υλοποίησης απορρίπτεται εάν οι πληροφορίες είναι ανακριβείς ή εάν το έργο δεν πληροί τις απαιτήσεις του άρθρου 2.
            Οι πληροφορίες σχετικά με ένα έργο διαγράφονται από την πύλη InvestEU εάν δεν έχουν επικαιροποιηθεί από τον φορέα υλοποίησης του έργου επί τρία έτη.